নামাজের ব্যাপারে আল্লাহ্ তায়ালার নিকট কোনো অজুহাত দেখানো যাবে না। কেননা তিনি আমাদেরকে দাঁড়িয়ে নামাজ কায়েম করতে বলেছেন, অসুস্থ থাকলে বসে এমনকি বসে না পারলে শুয়ে ইশারায় নামাজ কায়েম করতে বলেছেন। সুতরাং নামাজ মাঝে মাঝে কায়েম করবো আর মাঝে মাঝে কায়েম করবো না-একথা বলার সুযোগ নেই। একজন খাঁটি মুসলিম হওয়া সহজ কথা নয়। খাঁটি মুসলিম এবং আল্লাহর খাছ বান্দা তখনই  হওয়া সম্ভব হবে যখন একজন বান্দা মহান আল্লাহ্ তায়ালা ও তাঁর রসূলের নির্দেশমত চলতে এবং কুরআন ও হাদীসের আলোকে জীবন গড়তে সক্ষম হবে। দৈনিক পাঁচ ওয়াক্ত নামাজ কায়েম করে নামাজী ব্যক্তি আল্লাহর সাথে যোগাযোগের মাধ্যমে বান্দা নিজের দোষ ত্রুটি, গুণ ইত্যাদি সম্পর্কে যেমন অবগত হতে পারে, তেমনি দৈনিক পাঁচবার নামাজীরা একত্র মিলিত হয়ে সমাজের উন্নতির জন্য বিভিন্ন কাজে নিজেদেরকে নিয়োজিত রেখে পরস্পরের সাথে হূদ্যতাপূর্ণ সম্পর্ক গড়ে তুলতে পারে।